जेएलएफ में हादसा, डेलीगेट्स लंच के दौरान गिरा पेड़, तीन घायल

जयपुर. जयपुर लिटरेचर फेस्टिवल 2019 के पहले दिन ही हादसा हो गया। लंच के दौरान डेलीगेट्स लंच परिसर में खाना खाते वक्त पीपल का वर्षों पुराना पेड़ गिर गया। इससे एक फोटोजर्नलिस्ट समेत चार लोग घायल हो गए। हादसे के दौरान शशि थरुर, ईला अरुण समेत कई लोग मौजूद थे।

तीन डेलीगेट्स को पहुंचाया गया अस्पताल

पुलिस व सुरक्षाकर्मियों ने आसपास मौजूद भीड़ को हटाकर चारों तरफ कनात लगा दी। वहीं डेलीगेट्स को भी नजदीक ही शामियाने के नीचे बैठाया गया। इसके बाद घटनास्थल पर स्ट्रेचर व व्हीलचेयर मंगवाई गई। जिसमें सिर व कंधे पर चोट लगने से घायल तीनों डेलीगेट्स को हॉस्पिटल पहुंचाया गया। पेड़ के नीचे दबने से लंच टेबल्स क्षतिग्रस्त हो गई। हादसे के दौरान जयपुर लिटरेचर फेस्टिवल प्रबंधन की लापरवाही भी सामने आई।

20 से 25 मिनट बाद पहुंची मेडिकल टीम

घटना के करीब 20-25 मिनट तक मेडिकल टीम मौके पर नहीं पहुंच सकी। इससे हादसे में घायल तीनों लाेग दर्द से कराहते रहे। भीतर एंबुलेंस लाने का रास्ता भी नहीं था। इससे स्ट्रेचर को ही बाहर तक ले जाना पड़ा। हादसे में घायल सीनीयर फोटो जर्नलिस्ट पारस कुमार जैन को हॉस्पिटल में भर्ती कराया गया है।